Manawi tumrap pangintêning sanès, ing bab pêpêrangan ing Sêpanyol punika, tamtu badhe unggul ing golongan kabangsan. Malah tumraping Itali pamawasipun dhatêng tindakipun Jêrman ing Sêpanyol, dipun titi sayêktos. Lêpasing pamawawasipun botên namung bab punika kemawon, ugi anggagapi badhe dumugi ing têmbenipun. Awit, Itali ing sapunika gêgandhengan kalihan Jêrman, dados punapa ebahipun Jêrman, inggih badhe tumut angêmori, dhasar ing wêkdal punika tumindaking pulitikipun Jêrman sarwa titis. Ingkang katingal, sanadyan Jêrman nuju ulah damêl wontên kilèn (Sêpanyol) nanging tansah mulat ing wetan, nyamarakên dhatêng tindakipun Ruslan anggèning badhe ngêlar daya wontên ing Tjsecho-Slovakije. Punika tumrapipun Jêrman amrayitnani sangêt. Makatên ugi tumrapipun Ruslan, inggih sampun ngrêtos manawi dipun prayitnani, mila saya nyantosakakên dêdamêlipun.
